Ľadové kráľovstvo
Oslavujeme narodeniny

Vyšlo aj v tlačovej podobe

Objednať môžete na
www.albatrosmedia.sk

Kolektiv

Ľadové kráľovstvo – Oslavujeme narodeniny – e-kniha

Copyright © Albatros Media a. s., 2022

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Dokonalé narodeniny

Anna nemôže zaspať. Zajtra bude oslavovať narodeniny. Bude mať päť rokov, čo je presne toľko, koľko má prstov na jednej ruke. A to si už zaslúži poriadnu oslavu, nemyslíte?

„Už sa neviem dočkať!“ zašepkala Anna svojej staršej sestričke, kým sa chystali do postieľok.

„Do zajtra zostáva ešte celá večnosť!“

Kým stihla Elsa odpovedať, vstúpila do izby mamička, aby im popriala dobrú noc.

„Čím skôr zaspíš, tým skôr tu bude zajtrajšok,“ usmiala sa kráľovná Iduna, keď sa jej Anna zverila so svojimi starosťami.

Malá princezná sa zavŕtala do perín, usmiala sa a poprosila mamičku: „Prosím, povedz mi ešte raz, čo všetko nás zajtra čaká.“

„Najskôr,“ začala mamička, „sa spolu s hosťami zúčastníme na veľkej oslave. Bude tam veľa skvelého jedla, všetko bude krásne vyzdobené, ale najdôležitejšou ozdobou budeš ty, a preto si musíš obliecť nové šaty.“

Keď sa Anna zobudila, prvé, čo uvidela, boli prenádherné šaty zavesené vedľa jej postele.

„Ach, sú ako z rozprávky!“ vykríkla nadšene. A mala pravdu. Šaty ozdobovali tie najjemnejšie čipky a prekrásne vyšívané stuhy. Doposiaľ nemala na sebe nič také krásne!

Anna si šaty hneď obliekla. Za dverami už na ňu čakala Elsa. Spoločne sa vybrali za kráľovským kaderníkom.

„Kto tam bude prvý!“ vykríkla Anna a rozbehla sa po chodbe. Ako naschvál zakopla o zhrnutý koberec a natiahla sa na zemi ako žaba. Elsa sa dychtivosti svojej mladšej sestričky iba smiala. Pomohla jej vstať a oprášiť si nové šaty. „Poď, lebo zmeškáme,“ naháňala ju.